text: Ungarske ryttere i Sønderjylland
  26 maj 2012 kl. 15.29
  To ryttere med sabler og iklædt tøj fra 1500-tallet er gennem de seneste par dage blevet spottet i det sønderjyske.
  Karl Schmidt Christensen er en af de sønderjyder, som har måtte dreje hovedet en ekstra gang, når han kom kørende i grænselandet.
  I går eftermiddag, da han krydsede grænsen ved Padborg, så han to ryttere ridende i vejkanten, som senere har vist sig at være ungarske husarer.
  Husarne er i på gennemrejse i Danmark efter i 50 dage at have krydset en lang række europæiske lande. Efter Danmark går turen til Sverige.
  - Vi vil gerne holde fast i vores stærke traditioner og derfor vil vi gerne vise dem frem, siger Csepin Peter, som er den ene af de omrejsende husarer.
  Turen i Nordeuropa er den syvende i rækken og makkerparret satser på at være tilbage i Ungarn til jul i år.
  